b'\n_START_ARTICLE_\nJuozapas Algimantas Krik\xc5\xa1topaitis\n_START_PARAGRAPH_\nJuozapas Algimantas Krik\xc5\xa1topaitis (g. 1931\xc2\xa0m. kovo 13 d. Kaune - 2018 m. lapkri\xc4\x8dio 10 d. Vilniuje, palaidotas Antakalnio kapin\xc4\x97se, Meninink\xc5\xb3 kalnelyje)\xc2\xa0\xe2\x80\x93 Lietuvos mokslo istorikas ir filosofas, chemikas, eseistas, habilituotas humanitarini\xc5\xb3 moksl\xc5\xb3 daktaras.\n_START_SECTION_\nBiografija\n_START_PARAGRAPH_\n1954\xc2\xa0m. baig\xc4\x97 Kauno politechnikos instituto Chemijos technologijos fakultet\xc4\x85. 1959\xe2\x80\x931961\xc2\xa0m. Statybos ir architekt\xc5\xabros instituto aspirantas. 1962\xc2\xa0m. technikos moksl\xc5\xb3 kandidatas. 1982\xe2\x80\x931986\xc2\xa0m. studijavo filosofines disciplinas Maskvos Lomonosovo universitete, sta\xc5\xbeavosi TSRS MA Filosofijos institute, TSRS MA Gamtos moksl\xc5\xb3 technikos istorijos institute, 1989\xc2\xa0m. filosofijos moksl\xc5\xb3 daktaras (po nostrifikacijos pripa\xc5\xbeintas habilituotu dr.)._NEWLINE_1958\xe2\x80\x931965\xc2\xa0m. Lietuvos moksl\xc5\xb3 akademijos Statybos ir architekt\xc5\xabros instituto, 1965\xe2\x80\x931978\xc2\xa0m. Fizikos ir matematikos instituto (nuo 1977\xc2\xa0m. Fizikos institutas) bei Puslaidininki\xc5\xb3 fizikos instituto mokslinis bendradarbis. Nuo 1978\xc2\xa0m. iki 2011 m. Filosofijos, sociologijos ir teis\xc4\x97s instituto (nuo 1991\xc2\xa0m. Lietuvos filosofijos ir sociologijos institutas, nuo 2002\xc2\xa0m. Kult\xc5\xabros, filosofijos ir meno institutas, nuo 2010\xc2\xa0m. Lietuvos kult\xc5\xabros tyrim\xc5\xb3 institutas) bendradarbis, 1993\xe2\x80\x932001\xc2\xa0m. Humanizmo filosofijos skyriaus ved\xc4\x97jas._NEWLINE_Vytauto Did\xc5\xbeiojo universiteto Atkuriamojo Senato narys. 1992\xe2\x80\x931999\xc2\xa0m. d\xc4\x97st\xc4\x97 Vytauto Did\xc5\xbeiojo universitete, nuo 1998\xc2\xa0m. iki 2002 m. Vilniaus pedagoginio universiteto ir iki 2009 m. Kauno technologijos universiteto d\xc4\x97stytojas, nuo 1999\xc2\xa0m. profesorius._NEWLINE_Nuo 1972\xc2\xa0m.  Lietuvos mokslo istorik\xc5\xb3 ir filosof\xc5\xb3 bendrijos mokslinis sekretorius, nuo 1996\xc2\xa0m. pirmininkas. 1999\xe2\x80\x932001, 2003\xe2\x80\x932006, 2010\xe2\x80\x932013\xc2\xa0m. Baltijos valstybi\xc5\xb3 mokslo istorijos ir filosofijos asociacijos prezidentas. 2002\xe2\x80\x932003, 2007\xe2\x80\x932010\xc2\xa0m. ir nuo 2014\xc2\xa0m. asociacijos viceprezidentas. Nuo 1996\xc2\xa0m. vienas i\xc5\xa1 pagrindini\xc5\xb3 periodini\xc5\xb3 Baltijos \xc5\xa1ali\xc5\xb3 mokslo istorik\xc5\xb3 ir filosof\xc5\xb3 konferencij\xc5\xb3 organizatori\xc5\xb3. Nuo 1994\xc2\xa0m. yra pagrindinis kasmetin\xc4\x97s mokslo istorik\xc5\xb3 ir filosof\xc5\xb3 konferencijos \xe2\x80\x9eScientia et historia\xe2\x80\x9c organizatorius. Latvijos ir Estijos mokslo istorik\xc5\xb3 ir filosof\xc5\xb3 s\xc4\x85jung\xc5\xb3 garb\xc4\x97s narys._NEWLINE_1999-2005 m. - Lietuvos mokslo premij\xc5\xb3 humanitarini\xc5\xb3, socialini\xc5\xb3 ir teologijos moksl\xc5\xb3 komiteto narys._NEWLINE_2006-2007 m. - Lietuvos valstybinio mokslo ir studij\xc5\xb3 fondo ekspertas. 2007 -2018 m. tarptautin\xc4\x97s mokslin\xc4\x97s duomen\xc5\xb3 baz\xc4\x97s "Lituanistika" ekspertas._NEWLINE_1994 m. - \xc4\xafteikta Theodoro Grotthusso premija (LMA)._NEWLINE_1999 m. - iniciavo KTU Humanitarini\xc5\xb3 moksl\xc5\xb3 fakultete Mokslo istorijos ir filosofijos  magistrant\xc5\xabros studij\xc5\xb3 program\xc4\x85 ir vadovavo iki jos pabaigos 2005 m._NEWLINE_T\xc4\x97vas tolimojo plaukiojimo kapitonas Bronius Krik\xc5\xa1topaitis, motina mokytoja Mykolina Obelenyt\xc4\x97-Krik\xc5\xa1topaitien\xc4\x97, \xc5\xbemona grafik\xc4\x97 Albina Mak\xc5\xabnait\xc4\x97, s\xc5\xabnus biochemikas Kastis Krik\xc5\xa1topaitis, dukra istorik\xc4\x97, menotyrinink\xc4\x97 Skaidr\xc4\x97 Urbonien\xc4\x97.\n_START_SECTION_\nMokslin\xc4\x97 veikla\n_START_PARAGRAPH_\n1956\xe2\x80\x931975 m. tyrin\xc4\x97jo technologijos, fizikin\xc4\x97s chemijos problemas, nuo 1972\xc2\xa0m. tyrin\xc4\x97jo gamtos moksl\xc5\xb3 ir technikos istorij\xc4\x85 bei filosofij\xc4\x85, T. Grotuso mokslin\xc4\x99 veikl\xc4\x85. Lietuvos istorinius, politinius, socialinius, kult\xc5\xabrinius ir meno rei\xc5\xa1kinius analizavo istoriniais, strukt\xc5\xabriniais ir kult\xc5\xabrin\xc4\x97s bei socialin\xc4\x97s antropologijos metodais. Paskelb\xc4\x97 apie 300 mokslini\xc5\xb3 straipsni\xc5\xb3 u\xc5\xbesienio ir Lietuvos leidiniuose, para\xc5\xa1\xc4\x97 16 knyg\xc5\xb3 bei monografij\xc5\xb3, per 350 mokslo populiarinam\xc5\xb3j\xc5\xb3, publicistikos straipsni\xc5\xb3, es\xc4\x97. Nuolatos dalyvauja su prane\xc5\xa1imais tarptautiniuose kongresuose bei renginiuose kaip dalyvis arba kaip vienas i\xc5\xa1 organizatori\xc5\xb3 Bukare\xc5\xa1te, \xc4\x8cikagoje, Kome, Helsinkyje, Lje\xc5\xbee, Meksike, Maskvoje, Sankt-Peterburge, Sietle, Pekine ir kitur. Daugelio tarptautini\xc5\xb3 ir respublikos leidini\xc5\xb3 redkolegij\xc5\xb3 bei mokslini\xc5\xb3 taryb\xc5\xb3 narys. 1997\xe2\x80\x931999 m. dalyvavo tarptautiniame projekte \xe2\x80\x9eHistory of Science in the University Education\xe2\x80\x9c (ALLEA, Strasbourg-Paris)._NEWLINE_U\xc5\xbe mokslin\xc4\x99 veikl\xc4\x85 yra apdovanotas premijomis, vardiniais medaliais (Ryga, 1985 ir Vilnius, 1995), i\xc5\xa1rinktas dviej\xc5\xb3 u\xc5\xbesienio organizacij\xc5\xb3 \xe2\x88\x92 Latvijos ir Estijos mokslo istorik\xc5\xb3 ir filosof\xc5\xb3 s\xc4\x85jung\xc5\xb3 garb\xc4\x97s nariu, gav\xc4\x99s oficialius pad\xc4\x97kos dokumentus u\xc5\xbe s\xc4\x97kmingus simpozium\xc5\xb3 organizavimus Pasauliniuose mokslo istorik\xc5\xb3 kongresuose: Meksikas (2001) ir Pekinas (2005), Tarptautin\xc4\x97je Europos mokslo istorik\xc5\xb3 konferencijoje (Viena, 2008).'